Håalome Snåase 24.10.22 – MKJ

Gæjhtoe bööredimmien åvteste jïh gæjhtoe dijjese mah teemam psykiske healsoe jïh aemielueseme biejjieöörnegasse bïejede.

Daate lea geerve teema jïh jeenjesidie geerve dan bïjre soptsestidh. Geerve jïh bååktjehke, jïh såemiesmearan aaj tabuveteema almetji gaskem. Men, ij byöroeh geerve årrodh. Tjoerebe baajedh mijjem damtedh jïh teeman bïjre soptsestidh jalhts löövles. Manne vuajnam mijjen noerh sijjen gïelem lutnjieh jïh vierhtieh krievieh.

Sïjhtem seminaarem garmerdidh mah teemam jarngese biejieh, jïh vielie ræhpasvoetem teeman bïjre sijhtieh.

Saemiedigkieraerie dåeriesmoerijste tjoeperde psykiske healsoen / ov-healsoen jïh aemieluesemen bïjre saemiej gaskem, jïh joekoen saemien noeri gaskem. Daate tjoeperdimmie aaj Saemiedigkiem baajnehte jïh aaj dïedtem mijjese beaja.

Biejjienaalkoe-bæjhkoehtimmesne laavenjostoeguejmieh tjåådtje sijhtebetjirkedh saemien maanah jïh noerh hijven jïh jearsoe byjjenimmietsiehkieh åadtjoeh. Daate tjïelke barkoem kreava vædtsoehvoeten vööste lïhke ektiedimmine jïh daaresjimmiej vööste, psykiske healsoefaalenassh vijriesåbpoe evtiedidh jïh råajvarimmiejgujmie barkedh mah leah aemieluesemehööptemen bïjre.

Fïerhten jaepien gellie almetjh jïjtsh jieledem vaeltieh. Fïerhte jielede lea akte fer jïjnje. Ussjedem, guktie edtjebe buektiehtidh dejtie jarkedh åvtelen fer seenhte sjædta?Joekoen vihkele hööptije barkojne daejnie suerkesne. Gaatesjen, gellie dïrregh fååtesieh mejtie maahta hööptije barkosne nuhtjedh.

Dotkemen mietie lea vielie aemieluesme saemien ålmaj gaskem goh jienebelåhkoeårroji luvnie (men ij leah seammalaakan saemien gujni gaskem).

Jolle taalh fåantoem vedtieh tjoeperdidh. jïh jolle taalh aaj sijhtieh jiehtedh jienebh saemien lïhke fuelhkieh jïh almetjh mah aajmene sjidtieh.

SANKS lea sjïere dïedtem vaalteme aemieluesemem hööptedh saemien dajvine nöörjen bielesne, jïh aaj kultuvresensitijve hööptije råajvarimmieh evtiedidh, jïh barkeminie raastendåaresth hööptije laavenjostoem aemieluesemen bïjre hammoedidh gusnie sæjhta sjyöhtehke årrodh ovmessie råajvarimmieh sjïehtesjidh.

Saemiedigkie lea dåarjoem vadteme SANKS:se prosjektese OPS (Aajhtsh aemieluesemeåssjaldahkh). Aaj Kirkens SOS lea dåarjoem åådtjeme saemiengïeleldh viehkietellefovnefaalenassese.

Mijjieh pryövebe hööptije barkoem dåarjoehtidh gusnie maehtebe. Dam dåarjoej tjirrh darjobe men aaj daam dåeriesmoerem lutnjebe staaten åejvieladtjigujmie. Juktie daate lea seabradahkedåeriesmoere, jïh staaten åejvieladtjh tjuerieh stuerebe dïedtem vaeltedh.

Jaepien 2020 nöörjen reerenasse nasjonaale dahkoesoejkesjem böökti hööptemen bïjre aemieluesiemistie. SANKS jïh Saemieraerie lea soejkesjem dorjeme, *Plan för suicidprevention bland samer i Norge, Sverige og Finland,* gusnie gaskem jeatjah 11 strategijh raeriestamme råajvarimmiejgujmie ektine mah edtjieh aemieluesemem hööptedh saemiej gaskem. Daate soejkesje lea jallan neebnesovveme reerenassen soejkesjisnie *Handlingsplan for forebygging av selvmord*, bielelen naakede lea tjaalasovveme guktie edtja dam bæjjese fulkedh. Vaallah Nöörjen, Sveerjen jallh Soemen åejvieladtjh leah maam joem dorjeme soejkesjinie *Plan för suicidprevention bland samer i Norge, Sverige og Finland.* Dam Saemiedigkie gaatelassja.

Tjoerebe aaj viehkieabparaatem utnedh mij hijvenlaakan jåhta. Dah mah edtjieh desnie årrodh mijjem viehkiehtidh gosse libie staelhpesne. Saemieh daamtaj viehkieabparaatem dååjroeh mij lea nasjonaale jïh nöörjen standaardi mietie, jïh ij dam daerpies maahtoem utnieh, jïh destie ij dam daerpies leajhtadimmiem mijjen luvnie utnieh. Daajroe jïh maahtoe saemien gielesne jïh kultuvresne leah dïhte vihkielommes gosse saemieh jïh faagealmetjh gaskesedtieh. Tjuara faalenasse årrodh mij leajhtadimmiem sjugnede utnijen jïh båehtjierdæjjan gaskem.

Saemien bieleste lea tjïertestamme daajroe kultuvresensitijve aemieluesemehööptemen bïjre saemien konteekstesne lea joeken gaertjieldihkie. Jïh mijjieh aaj vielie daajroem daarpesjibie guktie edtjebe lïhke fuelhkiem jïh dejtie gorredidh mah aajmene sjidtieh, jïh dejtie aaj råajvarimmieh daarpesjibie.

Mijjieh ånnetji daejrebe dan bïjre mij ov-healsoem sjugnede. Daejrebe saemieh leah traavmah dååjreme tïjje doekoe, jïh vielie irhkemem jïh etnihkeles sïerredimmiem, vielie vædtsoehvoetem jïh deadtovem seabradahkeste dååjroeh, jïh gaajhke daate saemiej psykiske healsoem baajnehte.

Båatsoen lea haestemh mah psykiske vaejvieh vedtieh. Dah negatijve vuajnoeh seabradahkeste dååjroeh, jïh daate daamtaj vååjnesasse båata medijinie jïh lahtestimmiesijjine sosijaale medijinie.

Saemien noerh vielie laavsemem jïh irhkemem dååjroeh medijinie, nedtesne jïh lahtestimmiesijjine plaerine jïh jeatjah sosijaale medijinie.

Ibie nuekie daajroem utnieh guktie daah faktovrh almetji psykiske healsoem baajnehtieh, jallh aemieluesemestatistihkem, men iemie måjhtelidh desnie akte ektiedimmie. Vihkele guarkedh aemieluesemedåeriesmoeride aalkoeåålmegi gaskem guarkedh goh dåeriesmoere seabradahkesne, sijjeste goh persovneles tsiehkie maam psykiske tsagkesigujmie tjïelkeste. Aemieluesemem guarkedh kulturelle konteektsesne lea vihkele.

Saemien seabradahkh leah smaave, mijjieh dan gille jïh daate joekoen våajnoes gosse naakenh veeljieh jieledem nåhkehtidh. Saemien kultuvresne slïekth leah vihkele. Dan gaavhtan aemielueseme sæjhta jeenjesh baajnehtidh, dovne lïhke fuelhkie, maadtoeladtjh, voelph jïh barkoeektievoete jallh sïjth. Muvhten aejkien abpe voene.

Tjoerebe hijven byjjenimmieeaktoeh saemien maanide jïh noeride utnedh, guktie dah faamoem jïh heartoeh åadtjoeh dejtie haestiemidie vaeltedh mah jielede buakta. Tjoerebe meatan årrodh mijjen noerh veaksahkåbpoe darjodh. Maahta årrodh maam joem ektesne utnedh hööptemen bïjre, olles noerh oktegh sijjen åssjaldahkigujmie vaedtsieh. Dellie maahta hijven årrodh tjåanghkenidh, jienebh noerh leah ektesne. Geerve almetjh tjuerieh dïedtem vaeltedh goltelidh, vuesiehtidh naakenh leah desnie jïh maehtieh noerigujmie soptsestidh.

Edtjebe byögkeles viehkieabparaatem utnedh mij hijvenlaakan jåhta gaajhkesidie mah dam daarpesjieh, men goh baaltealmetje tjoerebe aaj vielie pryöjjadidh. Gihtjh guktie gåarede jïh gaerhtieh mubpide. Tjoerebe aaj vuartasjidh mejtie lea mij akt saemien kultuvresne, guktie mijjieh fearadibie, jis naemhtie, mijjieh vuejnebe men ibie maam darjoeh.

Histovrijen gaavhtan mijjieh laejhtehks autoriteeti vööste. Dagke annje daam histovrijen mijjen sisnie guedtebe. Saemien seabradahkh leah smaave gusnie gaajhkesh gaajhkesidie demtieh, jïh lïhke baanth slïekti gaskem. Daate maahta aaj baajnehtidh guktie mijjieh dåemiedibie.

Saemiedigkie aaj digkiedimmiem sæjhta daan teeman bïjre, jïh faagebiejjie goh daate lea joekoen hijven dåarjoe vielie ræhpasvoetese jïh daajrose. Digkiedimmien gaavhtan jienebh bïevnesh jïh daajroem åadtjoeh, jïh mestie vuajnoeh jorkesieh. Juktie vïenhtebe gosse daate tjoevkesasse jïh medijase båata, dellie aaj sæjhta dam teemam digkiedidh saemiej gaskemsh, hïejmine jïh barkoesijjine.

Dåeriesmoere ij sån sïjhth gaarvanidh aktede biejjeste måbpan, men tjoerebe gaajhkesh barkedh guktie slyöhpebe dam dååjredh.

Ulmie tjuara årrodh ij guhte mijjeste edtjh oktegh tjåadtjodh, vuesiehtidh viehkiem gååvnese jïh aareh lïeredh gaajhkesh vyörtegs juste guktie lea.